Diari Oficial de la Generalitat Valenciana


Sumari del DOGV 5397, del 28-11-2006 (2006/13474)

ACORD de 24 de novembre de 2006, del Consell, pel qual es crea el grup retributiu de coordinador/cap de les unitats perifèriques del Servici de Prevenció de Riscos Laborals i es modifiquen les retribucions i la denominació de la categoria professional de tècnics mitjans/DUI, adscrits a les unitats perifèriques del Servici de Prevenció de Riscos Laborals del Sector Sanitari de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5397

Data del DOGV
:   28-11-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/13855


Data del document
:   24-11-2006

Organisme emissor
:   Conselleria de Sanitat

Tipus de document
:   Acord

Descriptors 

:   * qualificació del personal
    * administració regional
    * salari

ACORD de 24 de novembre de 2006, del Consell, pel qual es crea el grup retributiu de coordinador/cap de les unitats perifèriques del Servici de Prevenció de Riscos Laborals i es modifiquen les retribucions i la denominació de la categoria professional de tècnics mitjans/DUI, adscrits a les unitats perifèriques del Servici de Prevenció de Riscos Laborals del Sector Sanitari de la Generalitat. [2006/F13901]  
El Consell, en la reunió del dia 24 de novembre de 2006, va adoptar l'acord següent:  
Mitjançant una Orde de 6 d'agost de 2001, del conseller de Sanitat, s'estructura el Servici de Prevenció de Riscos Laborals del Sector Sanitari de la Generalitat, que establix una unitat central i unes unitats perifèriques que dependran orgànicament i funcionalment del Servici de Prevenció de Riscos Laborals, per a donar servici als departaments de salut i dur a terme l'activitat que eixe servici haja de fer en el seu àmbit geogràfic.  
Per a dur a terme la coordinació que es requerix per a un funcionament correcte, fa falta la determinació d'un interlocutor que faça de pont entre la unitat perifèrica corresponent i el Servici de Prevenció de Riscos Laborals. Este coordinador haurà de procedir de la mateixa organització de la unitat perifèrica, serà el transmissor entre els directius de les institucions, als equips, i l'interlocutor vàlid de les unitats en els comités de seguretat i salut, i alhora serà transmissor a la unitat central de les actuacions, necessitats, incidències i qualsevol situació que afecte la unitat perifèrica, i al mateix temps coordinar la gestió des de la unitat central a la unitat perifèrica.  
D'altra banda, l'Acord de 15 d'octubre del 2002, del Consell, pel qual s'establixen les retribucions de les categories professionals existents en les unitats de prevenció de riscos laborals, establia uns criteris que calia seguir per a determinar l'import de les retribucions de les diferents categories professionals de les esmentades unitats. Així mateix, entre les dites categories professionals figurava la de tècnic mitjà/DUI, la denominació correcta de la qual és la de ATS/DUI d'empresa.  
Concretament, als tècnics mitjans/DUI se'ls assignava el mateix complement de destinació que a la resta de tècnics mitjans, és a dir, el complement de destinació nivell 21, i han de percebre les mateixes retribucions anuals que la resta de personal ATS/DUI als quals, a més de titulació, se'ls requeria la possessió d'una especialitat. Per a això, en relació amb les retribucions anuals, als tècnics mitjans/DUI se'ls va assignar un complement específic superior a fi d'igualar les retribucions anuals amb les dels ATS/DUI amb especialitat, ja que estos últims tenien assignat un complement de destinació nivell 22.   
Per aplicació del que establixen les successives lleis de pressupostos, els complements de destinació s'han vist incrementats en un percentatge addicional i independent de l'increment global de les retribucions. Açò ha ocasionat un desfasament entre les retribucions dels tècnics mitjans/DUI amb un complement de destinació nivell 21 i els ATS/DUI amb especialitat amb un complement de destinació nivell 22, en perjuí dels primers.  
A la vista de tot el que s'ha exposat, el present acord té com a finalitat la creació d'un grup retributiu de coordinador/cap de les unitats perifèriques del Servici de Prevenció de Riscos Laborals, la modificació de la denominació de la categoria professional tècnics mitjans/DUI per la de ATS/DUI d'empresa i l'equiparació de les seues retribucions amb les de la resta d'ATS/DUI amb especialitat   
Per tot això, amb un informe previ favorable de l'Àrea Jurídica de la Conselleria de Sanitat, i fent ús de l'habilitació continguda en l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i després d'haver sigut negociat en la Mesa Sectorial de Sanitat, de conformitat amb el que preveu l'article 32.b) de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, i a proposta del conseller de Sanitat, el Consell  
ACORDA  
Primer  
Crear el grup retributiu de coordinador/cap de les unitats perifèriques del Servici de Prevenció de Riscos Laborals, les retribucions del qual seran les que figuren en l'annex d'este acord.  
Segon  
Modificar la denominació de la categoria professional tècnic mitjà/DUI per la de ATS/DUI d'empresa, les retribucions de la qual s'equiparen a les dels ATS/DUI amb especialitat, que, desglossades per conceptes, seran les que figuren en l'annex del present acord.  
Tercer  
El present acord tindrà efectes a partir de l'1 de gener de 2006.  
Quart  
Ordenar la publicació d'este acord en el Diari Oficial de la Generalitat.  
València, 24 de novembre de 2006  
El vicepresident i secretari del Consell,  
VÍCTOR CAMPOS GUINOT.